Sambutan Ambang Merdeka di Putrajaya meriah
PERDANA Menteri, Datuk Seri Ismail Sabri Yaakob bersama Keluarga Malaysia yang hadir memeriahkan sambutan Ambang Merdeka menyambut tarikh 31 Ogos Hari Kebangsaan 2022 di tapak Anjung Floria malam Selasa lalu. • Foto BERNAMA PUTRAJAYA: Perdana Menteri Datuk Seri Ismail Sabri Yaakob menghadiri Program Ambang Merdeka 2022 di Anjung Floria, Presint 4 di sini malam Selasa lalu yang turut dimeriahkan dengan kehadiran lebih 10,000 ahli Keluarga Malaysia yang membanjiri kawasan tapak berkenaan sejak 10.00 malam. Ismail Sabri  tiba di Anjung Floria itu pada kira-kira 11.30 malam dengan diiringi Menteri Wilayah Persekutuan Datuk Seri Dr Shahidan Kassim dan timbalannya Datuk Seri Jalaluddin Alias. Beberapa menteri Kabinet juga turut hadir antaranya Menteri Kanan Pendidikan Datuk Dr Radzi Jidin dan Menteri Pengangkutan Datuk Seri Dr Wee Ka Siong. Tepat detik 12.00 tengah malam, laungan merdeka sebanyak tujuh kali berkumandang di udara diikuti lagu Tanggal 31 Ogos dendangan Allahyarham Sudirman Arshad, lagu Negaraku dan lain-lain lagu patriotik. Pertunjukan bunga api selama lebih lima minit turut menerangi dan mewarnai langit Putrajaya diiringi sorakan orang ramai yang teruja memeriahkan program bersempena sambutan Hari Kebangsaan 2022 dalam keadaan cuaca yang baik pada malam Selasa lalu. Terdahulu, pengunjung disajikan dengan persembahan artis popular seperti Ella, Haqiem Rusli, Man Bai dan Ameng Spring dan tarian pelbagai kaum. Orang ramai dan anak kecil kelihatan memegang Jalur Gemilang bagi menyemarakkan semangat kemerdekaan setelah dua tahun tiada sebarang sambutan besar-besaran disebabkan pandemik Covid-19. Sambutan Hari Kebangsaan 2022 diadakan di Dataran Merdeka, Kuala Lumpur hari ini (31 Ogos). – Bernama 
See author's posts
